เก็บภาษีต่ำคลังมึนศก.ยังไม่ฟื้นจริง
คลังมึนไม่แน่ใจเศรษฐกิจฟื้นตัวหรือไม่ เหตุการบริโภคยังชะลอ
13 พ.ย. 2558

คลังมึนไม่แน่ใจเศรษฐกิจฟื้นตัวหรือไม่ เหตุการบริโภคยังชะลอ
แหล่งข่าวจากกระทรวงการคลังเปิดเผยว่า นายสมชัย สัจจพงษ์ ปลัดกระทรวงการคลัง ได้ให้สำนักงานเศรษฐกิจการคลัง (สศค.) ติดตามวิเคราะห์การฟื้นตัวของเศรษฐกิจอย่างใกล้ชิด เพื่อให้แน่ใจว่าเศรษฐกิจไทยมีการฟื้นตัวอย่างแท้จริง เนื่องจากมีความขัดแย้งในข้อมูลเศรษฐกิจ
ทั้งนี้ ในเดือน ต.ค. มหาวิทยาลัยหอการค้าไทยรายงานผลสำรวจความเชื่อมั่นผู้บริโภคดีขึ้นจากมาตรการกระตุ้นเศรษฐกิจของรัฐบาล แต่การบริโภคที่แท้จริงของประชาชนพบว่ายังชะลอตัว เห็นได้จากการเก็บภาษีมูลค่าเพิ่มของกรมสรรพากรในเดือน ต.ค. 2558 ยังเป็นลบ การเก็บภาษีของกรมสรรพสามิตยังหดตัว ทั้งภาษีน้ำมัน ภาษีรถยนต์ ภาษีสุรา ภาษียาสูบ ภาษีเครื่องดื่ม และภาษีเครื่องใช้ไฟฟ้า ส่งผลการเก็บภาษีเดือนแรกของปีงบประมาณ 2559 ต่ำกว่าเป้า 1,600 ล้านบาท หรือ 4%
นายวิรไท สันติประภพ ผู้ว่าการธนาคารแห่งประเทศไทย กล่าวว่า เศรษฐกิจไทยปี 2559 มีแนวโน้มฟื้นตัวต่อเนื่อง แต่อาจกระจายไม่สมดุล ยังมีความเสี่ยงปัญหาภัยแล้ง อาจทำให้ราคาสินค้าเกษตรตกต่ำ